KI som er bedre enn deg skulle være flere tiår unna. Nå tror ekspertene de er rett rundt hjørnet
Snart kan maskiner gjøre alt et menneske kan. Spørsmålet er ikke om, men når. Det ingen er i tvil om at KI nå utvikler seg veldig raskt.  Begrepet AGI (Artificial General Intelligence) betegner et utviklingsstadium der en datamaskin kan utføre så godt som alle oppgaver like godt som et menneske.  Fra det øyeblikket AGI er etablert, vil situasjonen raskt bli uoversiktlig. Maskinene vil da bli i stand til å utvikle seg selv, og utviklingen vil gå enda mye raskere. Kan det hele løpe løpsk?  Her er noen tegn som kan tyder på at vi allerede har kommet lenger enn mange er klar over:  Samtidig melder ChatGPTs utviklerselskap OpenAI at de bevisst holder tilbake sin nye KI-modell SORA.  De mener verden ikke er klar.  SORA kan lage helt realistisk video på et minutt, bare basert på tekstbeskrivelser. For å få til det, må maskinen også forstå vår verden, påpeker forskerne.  Roboten under kommer fra selskapet Figure. Den klarer ikke bare å rydde i oppvasken. Den kan også reflektere rundt hva den gjør – mens den gjør det.  AGI om hjørnet? I forrige uke lanserte analyseselskapet Gladstone AI en rapport skrevet på oppdrag USAs myndigheter. Rapporten anbefaler at myndighetene raskt trekker i nødbremsen og begrenser utviklingen av nye språkmodeller.  Alternativet er en teknologi som kanskje kan komme til å utslette menneskeheten, mener de.  Dette er altså den samme teknologien som ifølge Kurzweil også skal finne årsaken til alle sykdommer innen fem år.  Lenge har ekspertenes gjennomsnittlige anslag vært at AGI fortsatt er flere tiår unna. De siste 3–4 årene har de justert prognosen kraftig, fra 30 år til syv år fra i dag. Fortsetter de å justere anslaget sitt like raskt, vil omveltningen bare være et par år unna. – Krysset hendelseshorisonten For halvannet år siden ville Alexander Vaagan ment at det bare var tull dersom noen sa at AGI er rett rundt hjørnet.  Vaagan er chief data scientist i konsulentselskapet Inmeta og faglig ansvarlig for et av Norges største KI-miljøer.  – Lanseringen av ChatGPT var øyeblikket da vi krysset hendelseshorisonten, punktet der det ikke er noen vei tilbake. Den teknologiske utviklingen vil fortsette, og det vil være nærmest umulig å regulere seg ut av den, tror han.  Vaagan påpeker at maskinene fortsatt mangler evnen til å resonnere, sette seg mål og arbeide systematisk mot dem. Ennå vet ikke forskerne hvordan, eller om, dette kan løses.  Men hittil har stadig nye og uventede evner som evnen til resonnering nærmest vokst frem av seg selv, bare fordi språkmodellene har fått mer data å trene på og mer datakraft.  Trinnvis mot overmenneskelig Vil AGI helt plutselig bare være her? Ikke nødvendigvis. I en forskningsartikkel beskriver Googles KI-lab Deepmind at AGI-teknologi vil bestå av flere utviklingstrinn: Da grunnleggerne startet OpenAI i 2015, antok de at 2027 skulle bli året. Den gangen var det svært få som tenkte som dem, men i dag er anslaget ikke lenger ekstremt. KI-eksperter som Alan Thompson og David Shapiro tror AGI vil være her allerede i løpet av et år eller to.  Maskiner jobber nå mot mål Morten Goodwin er professor i kunstig intelligens ved Universitetet i Agder. – Det er ikke så viktig om det tar åtte år, 16 eller 25. Poenget er at vi er stadig sikrere på at AGI kommer, sier han. Goodwin blir stadig overrasket over hvor raskt det går. Videomodellen SORA er et slikt eksempel. Han trodde inntil nylig teknologien skulle være flere år unna. Nå er den her allerede. – Jeg tror det kan skje med AGI også. Det vil slå oss litt i bakken, fra den ene dagen til den andre. Plutselig vil en maskin kunne gjøre nesten alt et menneske kan. Hele arbeidsmarkedet og alt blir forandret. Vi vil stå overfor ordentlig eksistensielle spørsmål, tror Goodwin. Selskapet Anthropic ble startet av utbrytere fra OpenAI. De ville ha en mer ansvarlig utvikling av AGI. Likevel har nettopp Anthropic nå varslet at de vil lansere såkalte underagenter til den avanserte chatboten Claude 3. Claude vil da kunne respondere på en så avansert kommando som «Analyser verdensøkonomien». Chatboten setter så i gang en mengde underchatboter som analyserer økonomien i hvert sitt land. Slik tar maskinene enda et skritt mot selvstendighet.  Filosof Aksel Braanen Sterri lar seg ofte begeistre over tanken på de mange samfunnsproblemene som mer intelligens vil kunne løse. Han er fagsjef i Senter for langsiktig politikk. Samtidig er han redd det hele går galt, dersom politikerne ikke klarer å ta grep i tide. – Tror du virkelig at for eksempel OpenAI og Sam Altman vil gi fra seg makten idet de har laget AGI og er i ferd med å løse alle verdens problemer? Om vi ikke har institusjoner som sikrer at noen få ikke hoper opp makten, er det ikke sikkert at fremtiden blir så fin som de forventer, påpeker han. Alexander Vaagan i Inmeta velger å lande på en positiv konklusjon. – Om vi lukker øynene og ikke tenker på at AGI kan komme til å skje, ja, da går det galt. Men jeg har såpass tro på menneskeheten at jeg tror dette kommer til å gå bra, sier han.
Kunstig generell intelligens (AGI) utvikler seg mye raskere enn de fleste trodde, og kan snart gjøre alt et menneske kan.  Eksperter varierer i troen på når AGI blir en realitet, men noen mener det kan skje i dette tiåret.  I en rapport de selv har bedt om, blir amerikanske myndigheter bedt om å trekke i bremsene.